|  |
| --- |
| **РЕПУБЛИКА СРБИЈА**  **ОПШТИНА РАЧА** |
| **СКУПШТИНА ОПШТИНЕ РАЧА** |
| **Број: 06-61/2025-I-01**  **Дана: 14.08.2025. године**  **Рача** |

**З А П И С Н И К**

**са 20. седнице Скупштине општине Рача**

**одржане дана 14.08.2025. године**

**Председник Скупштине општине Рача, Ненад Савковић:** Добар дан поштовани одборници Скупштине општине Рача. Отварам 20. седницу Скупштине општине Рача која се одржава 14.08.2025. године, почетак у 10:00 часова. Oбавештавам Вас да електронски систем још увек није у функцији тако да ће се у складу са чланом 118. став 3. Пословника о раду Скупштине општине Рача кворум утврдити прозивком одборника и да ће се у складу са чланом 151. став 4. Пословника о раду Скупштине општине Рача на данашњој седници гласати дизањем руке на начин одређен пословником. Позивам секретара СО Рача да утврди кворум.

**Секретар Скупштине општине Рача, Марија Стевановић:** Горан Јевтић није присутан, Ненад Савковић присутан, Тамара Живуловић није присутна, Зорица Милошевић присутна, Горан Деспотовић присутан, Срђан Марковић присутан, Дејан Живковић није присутан, Снежана Марковић присутна, Светлана Обрадовић присутна, Миладин Дугић присутан. Констатујем да седници присуствује и одборник Дејан Живковић. Затим Радослава Нешић присутна, Љубиша Стефановић присутан, Славиша Сретеновић није присутан, Гордана Милићевић присутна, Аница Благојевић није присутна, Марија Тодоровић присутна, Радослав Рафаиловић присутан, Бранислав Милутиновић присутан, Слађана Срећковић није присутна, Петар Миладиновић присутан, Иван Станојевић није присутан, Горан Миленовић није присутан, Радослав Радојичић није присутан, Зоран Владисављевић присутан, Дијана Гарабиновић Спасић присутна, Драган Матић присутан. Осамнаест.

**Председник Скупштине општине Рача, Ненад Савковић:** **Констатујем да седници присутвује 18 одборника, тако да имамо кворум за пуноправан рад и одлучивање.**

**Председник Скупштине општине Рача, Ненад Савковић:** У материјалу за ову седницу достављен Вам је записник са претходне 19. седнице Скупштине општине одржане дана 15.07.2025. године. Да ли има примедби на записник? Уколико нема, стављам на гласање записник са 19. седнице. Ко је за? Против? Уздржани?-Нема.

**Председник Скупштине општине Рача, Ненад Савковић: Констатујем да је записник усвојен са 18 гласова ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** У скалду са члановима 121. и 205. Пословника о раду одговор на одборничко питање. На седници одржаној 15.07.2025. године одборник Бранислав Милутиновић поставио је одборничко питање везано за подношење извештаја поводом пожара који су задесили територију општине Рача. Одговор на постављена питања даће Председник општине Бранко Радосављевић. Изволи Председниче.

**Председник општине Рача, Бранко Радосављевић:** Добар дан свима. Хвала Председниче. Поштовано председништво, поштовани одборници, мени је прослеђено питање већ истог дана, а ја сам управо тог дана као што је већ Председник и рекао, прегледао сам записник, био на састанку у Београду поводом баш пожара. Сви председници и градоначелници градова и општина које су имале пожар, који је проглашен за елементарну непогоду, имали су многи пожар, али неколико најугроженијих је проглашено да су имали елементарну непогоду у виду пожара праћеног олујним ветром и шта ја знам већ каквим све другим непогодностима, па су угрожавале имовину људи, првенствено стамбене објекте. На сву срећу ми смо једина општина која није имала, ја сам, пет састанка је укупно било, детаљно сам упознат са ситуацијом и мислим да смо од свих општина, што се тиче очувања живота, здравља људи и стамбених објеката најбоље прошли. Површине које су биле захваћене су отприлике у првом том који је и био основни разлог за проглашење, то је пожар од седмог и осмог јула, ту је било захваћено око 45 хектара у пет месних заједница. Најгоре су били погођени Ђурђево, Сараново и Мирашевац, и ту се радило о неколико помоћних објеката и углавном површинама које нису биле под културама. Ниједан стамбени објекат у том тренутку није био оштећен, а сви угрожени објекти су благовремено сачувани, првенствено реакцијом прво мештана, затим и ватрогасних јединица које су врло брзо стигле, и наше са средствима са којима располажу, видео сам да је и то било, о томе ћемо касније, једно од питања, а такође и помоћ из околних општина које су имале ресурсе да нам пошаљу, јер је тог дана било само на територији Шумадије око 600 пожара који су, овај, разног интензитета били. Ми смо их имали на 14 локација у два дана, и на свакој локацији смо, на некима заједно били Председник Скупштине и ја, на некој директор Јавног комуналног предузећа и ја, али све локације смо у току истог дана или у та наредна два дана обишли, једино што нисам, али сам био потпуно упознат са ситуацијом, наша одборница Гордана ме је звала, за Мирашевац. У том тренутку сам био на другом месту, али је служба из Крагујевца заиста и на то брзо реаговала и послала нам помоћ да се и тамо локализује. У том тренутку смо имали и прву штету, да кажем, на пољопривреди, то је била једна парцела засејана пшеницом, негде око 70 ари пшенице, и сењак који је имао, по изјави власника око 250 бала сена. Све остало је тог седмог и осмог јула на време локализовано и спречено да изазове веће штете. Јавни позив смо одмах расписали, једна пријава је била за Сараново, која је била благовремена, али неисправна, зато што је жена која не живи у тој кући, сматрајући да може и помоћни објекат да се сматра предметом државне помоћи, поднела захтев за помоћ која следи по уредби државе за помоћ за стамбене објекте. Одбијена је зато што се ради прво о помоћном објекту, друго не постоји чак ту у њеном домаћинству, не постоји стамбени објекат у коме било ко живи и борави, а и свакако није било оштећења на стамбеним објектима. Следећи пожари који су се десили 26. јула су били да кажем  можда већег интензитета, али су, поново су биле захваћене месне заједнице Вишевац, Мирашевац и Доња Рача. У том тренутку у Доњој Рачи заиста су озбиљно биле куће угрожене. Исто је била реакција, морам да кажем без обзира што су све наше расположиве снаге, да кажем тих ватрогасних јединица биле у Вишевцу где је већ горео велики пожар и такође угрожавао, срећом напуштене куће у старом Вишевцу. У Доњој Рачи се десио пожар баш тамо где је родна кућа нашег секретара Марије Перић, који је очигледно кренуо од пута, од саобраћајнице, да ту раздвајамо све сумње да ли се ради о пожарима који су изазвани од електричних инсталација, сигурно да јесте неки део био од тога, али овде се, ово што је било између кућа дефинитивно десило од људске руке, оно што је Милутиновић рекао, бацањем опушака или другим несмотреним понашањем. Е то је био заиста пожар који је угрожавао куће, али је захваљујући стварно и нашим ватрогасцима и помоћи са стране, али и мештанима који су се организовали, и ту сам такође био на терену са директором Јавног комуналног предузећа, такође благовремено локализован и није било оштећења стамбених објеката. Ми смо свакако јавним позивом обухватили и тај други, да кажем 26. јула пожар. Ту је, у том пожару је нешто мало више пољопривреде, да кажем пољопривреде страдало. Страдало је око три хектара воћњака у Вишевцу, мислим да су људи већ пријавили, до сутра још траје отворен јавни позив за пријаве за штете на пољопривреди. Овај за стамбене објекте је већ завршен. На пољопривреди траје још сутра па Вас молим ако знате да неко има, мада су углавно сви већ обавештени, и има поднетих неколико захтева. Они ће се разматрати вероватно већ сутра са задњим даном истека рока. Министарство пољопривреде је обећало помоћ у виду робе или садница, дакле они којима су страдали усеви или храна смештена у амбарима добиће надокнаду у роби или ако су у питању биле животиње, коме су страдале нешто од машина или механизација, што ми мислим да немамо, према нашим прелиминарним извештајима немамо, али да ли ће неко то да пријави кроз овај јавни позив видећемо. Ту је предвиђена извесна новчана надокнада и тамо где су воћњаци биће свакако од министарства саднице за нове засаде. У припреми је свакако и наш конкурс за саднице и пластенике, тако да ево и уколико се деси да неко из неког формалног разлога не буде био обухваћен помоћи, трудићемо се да кроз ово што ми припремамо  као програм за пољопривреду, свакако тим људима на неки начин буде штета надомештена. Понављам, најважније је да су стамбени објекти сви безбедни, да никоме није страдала кућа, ни кров над главом. Морам да Вам кажем да смо се на ових пет комисија које смо имали, иначе њима је председавао министар за јавна улагања Дарко Глишић, ту су још и министри Дачић и Гашић и министар пољопривреде, свакако и општине, а посебно на југу Србије су имале страшне штете, угрожени и страдали објекти, угрожени животи. Заиста када се деси оваква катастрофа и они који су били, морам да кажем много боље опремљени и припремљени од нас претрпели су енормне штете зато што је, што су се ови пожари дешавали, како су се баш тада дешавали, то остаје мало за сада нама непознато. Углавном они су исход негде и по двомесечних и тромесечних невиђених суша и терена који су потпуно подложни често и самозапаљењу, кретало од дивљих депонија, али и ово што кажу и од струје али и од неопрезности од спаљивања остатака од усева, зато што је чудно да се десило баш када су сви завршили жетву па оставе стрњике за спаљивање. А и дешавали су се од транзита, могли сте да видите ко је ишао поред аутопута, неколико пожара уз аутопут или уз све важније саобраћајнице, врло вероватно од опушака и друге небриге пролазника, не мештана, него баш пролазника у саобраћају. То је први део питања, извештај о пожарима. Други део питања одборника Милутиновића односио се на извештај, оно што грађане интересује, извештај о ситуацији око ватрогасног дома. Уједно она је везана и за возило. Председник скупштине је мало, колико сам видео у записнику делимично одговорио, а сасвим је добро упознат, он је и покренуо у претходном периоду управо ту иницијативу да се део плаца Јавног комуналног предузећа у Адровцу одвоји за изградњу ватрогасног дома. Као што је и рекао, првобитно је била нека идеја да се учествује заједнички, министарство унутрашњих послова да гради ватрогасни дом, а ми да учествујемо нешто за ватрогасно возило, међутим после се кроз процедуре испоставило да тај плац не може да буде просто поклоњен од општине, зато што је Агенција за реституцију то оспорила и вратила га претходним власницима Јањићима из Мирашевца. Обзиром да су све процедуре биле већ покренуте, одговарајући заменски плац нисмо имали, ми смо били принуђени, а то Ви и сами знате, заједнички смо донели ту одлуку, да тај плац од 22 ара, који смо ми сматрали нашим и који ЈКП годинама користи откупимо од власника, што смо и учинили прошле године. Чим смо наравно у буџету имали средстава да то исплатимо плац је пренет на нас, одмах смо уговорили пренос плаца на Републику Србију и закључком Владе од, то сам спремао за састанак тамо, закључком Владе од 12. марта ове године, плац је 80/8 од 22 ара преузела Влада Републике Србије и доделила му, колико сам ја информисан пре последњег састанка који смо имали у вези пожара, МУП покреће процедуре за добијање грађевинске дозволе и почетак изградње дома, а обзиром да смо ми учествовали, односно не учествовали него купили плац, већ узели своје учешће, уз изградњу дома добијамо и ново, потпуно ново ватрогасно возило. Дакле, очекује се израда документације до краја године и изградња дома почетком следеће. У међувремену као привремено решење, ми смо већ покренули неке процедуре, обзиром да сам пуно био на терену и са нашим ватрогасцима, али и са људима из Крагујевца који су нам помагали, дошли смо до закључка да је њима потребно, док се не изгради простор, један док се не изгради тај нови простор где би се они преселили, и побољшање простора за боравак и рад ватрогасаца код тренутно њихове ватрогасне станице како они кажу. И донели смо одлуку која ће, ускоро ће бити и на већу верификована, начелно смо постигли договор да део инкубатор центра који се не користи, односно коришћен је као магацин за ствари из Дома здравља док је трајала реконструкција, да се адаптира и да се цела ватрогасна јединица смести у много боље услове, док не буде надамо се ускоро, а ја се стварно надам следеће године да имамо тај нови  ватрогасни дом. Још нешто само морам да кажем, а то је Неша, Председник Скупштине на прошлој седници рекао, заиста, само је, у Ђурђеву је конкретно само Слађана, одборник Слађана Срећковић била на терену, поред Председника Скупштине и мене. И не желим да полемишем какво је било незадовољство грађана, да ли је ту било неких, немам појма, како беше оно кажу покушаја линча над функционерима, Неша је то већ свакако демантовао, јер смо свакако заједно тамо били, заиста у тим тренуцима са грађанима просто, то смо имали ми и у Доњој Рачи, јер вероватно они нису никада ни имали прилику да виде Председника општине и Председника Скупштине на месту где гори. И то јесте заиста прилика да нам кажу све што их мучи, односно и да ми њима кажемо, да мало поведу рачуна, да не пале стрњике, да уређују своје парцеле, и да се заиста, они су тада, сви су се наши грађани одазвали и стварно су учествовали у гашењу пожара и помогли. Ми колико смо могли да им донесемо неку воду, сокове и тако то и да организујемо, и да својим утицајем залегнемо, ово што се помиње, да ми смо звали Неша и ја смо звали поменуте фирме да омогуће, као и све остале који имају цистерне да се хитно укључе, и распоређивали, зато што смо у контакту са ватрогасцима распоређивали где је то потребно, а посебно се 26. јула то показало, када смо имали једну врло непријатну ситуацију где су Председника Скупштине на путу док то ради пресретали и заустављали, а и мене и директора Јавног комуналног предузећа. Међутим, просто нисмо имали времена да се тиме бавимо, то смо игнорисали и наставили даље. И стварно, и тог дана и у том првом таласу пожара и у другом, мислим да су заиста и ватрогасне јединице и мештани где се дешавало, али и ми као локална самоуправа да смо се добро одазвали, а то сада смем да тврдим када сам сагледао шта се десило у осталих 16 градова и општина, где они ни дан данас неки, што каже министар Глишић, неки који су изгорели ни дан данас нису видели своје функционере. Тако да ја Вас молим да са грађанима, и мислим да то што је дошло до Милутиновића, није искључено, заиста видите и сами кава је ситуација, свакакве се приче причају и шире. Немојте томе да подлежете, питајте ако Вам нешто, оног тренутка, ја Вас молим, оног тренутка када чујете неку такву причу молим Вас доступни смо вам Неша и ја непрекидно, само нас позовите и проверите да ли је било тако у Ђурђеву, и пустите нас на спикерфон да кажемо како је било. Немојте дозволити да се шире лажи, видите шта се и како све дешава. Значи, сведоци смо да лажи и манипулација полако руше ову државу. Значи имамо младе људе заведене неким причама, који не желе ни да верују у званичне податке, не желе да верују у истраживања више агенција, сматрају да је сада, као сваки млад човек сад је цео свет њихов, и што би рекли код нас, све што лети то се једе, није баш тако. Хајде да се мало укључимо, да се мало вратимо у реалност, да мало пустимо гледање ових тровачких медија и портала и које чега, и прича по интернету и да ми причамо са људима баш онако како јесте. Оно што каже Гоца у Мирашевцу, оно што каже Слађа, овај, у Ђурђеву или у Доњој Рачи људи који су били присутни и знају, немојте да подлежете причама оних који нису били на терену, не знају, и нешто су видели и сазнали преко facebooka. Ја Вас само то молим, зато што смо ми, сви смо овде на заједничкој мисији да урадимо, са овим што имамо, све што можемо у најбољем интересу ове наше општине. Ако неко нема тај интерес, не жели, не занима га интерес општине, него неки лични интерес, ја Вас молим да нам каже, да се лепо поздравимо, да кажемо ок, дај да видимо шта је твој тај лични  интерес, а немој да нас оптерећујеш, немој да попусташ и подлежеш причама којима свакако добробит општине није интерес. Ја Вас само то молим, све Вас као одборнике, већнике сам већ то замолио, и они раде у том смеру. Заиста причају са грађанима, примају их овде, и помажу им и да се пријаве за штету и да евентуално на шта год да укажу да се то решава. Могли сте да видите да смо и поред драстичног смањења буџета и лимита, добили смо инструкцију то морам да Вам кажем из Министарства финансија, да све оно што смо ми планирали да инвестирамо и подигли са ребалансом, инсистирају да смањимо, уз напоре ћемо задржати улагања у пољопривреду, задржати уређења атарских путева, које је иначе већ кренуло, Сараново је завршено, сада се ради Сепци и тако редом, до краја године ће све месне заједнице да се заврше, уређење растиња поред путева са машинама Јавног комуналног предузећа функционише. Било је неких питања и око самог уређења Раче, ту већ оно што може да се ради, јуче и данас ради, овај, мања машина трактор, док велики багер ради по селима врзине које су нажалост годинама неодржаване. Ја то морам поново да кажем, као што увек кажем, жалосно је што ми немамо дисциплину да поред својих парцела уредимо растиње, него и то плаћамо са буџета, уместо да тај новац уложимо у изградњу путева, али такво је време дошло да ни код куће неће нико ништа да уради, само хоће да се бави политиком, најчешће пред продавницом решавају проблеме Украјине и Русије, па онда наше. Принуђени смо да заједнички одавде, са буџета радимо и уређење тих врзина. Уредићемо их, први круг ће бити готов до краја јануара, и заиста после тога ћемо морати да се у сарадњи са комуналном инспекцијом изборимо да макар тако уређено власници одржавају, зато што просто тај новац треба да уложимо у наше школе, у проширење уличне расвете, у поправку наших путева, путеви нам полако пропадају, наравно првенствено због напуштеног растиња и неодржавања тога, а и један од узрочника тога, ових пожара је и то. Значи свакако уређене парцеле су предуслов за многе ствари, и за боље путеве и за спречавање оваквих проблема. Ако има неких питања још, ја сматрам да сам све из питања одговорио, ако има још нешто што треба додати ту сам да одговорим на све. Хвала Вам.

**Председник Скупштине општине Рача, Ненад Савковић:** Хвала Председниче. Бранислав Милутиновић. Везано за излагање Председника?

**Одборник, Бранислав Милутиновић:** Поштовано председништво, даме и господо одборници. Председниче, одличан извештај, то морам да похвалим. У међувремену су се десила и ова пар пожара и после онога и оно што ја хоћу да са овог места скренем пажњу, мислим да похвалим, морам да похвалим овог господина Кочовића који је уз Вашу асистенцију слао екипе из Крагујевца и из Тополе. Мислим да је, Вишевац је горео када је повређен онај ватрогасац био и мислим да је Шаренко повређен као мештанин. И то је добро. Мислим, ми смо се трудили колко је у нашој моћи и то је за похвалу. Мене само занима још једна ствар. Прошлог пута нисам испратио доделу награда за најуспешнију фирму овде. Мислим да је то била фирма Шиге, па ме занима да ли хидранти за које смо ми радили Анкетни одбор имају воду тренутно? Мислим да онај први овде преко пута Шолета је извађен, није имао воду, па ме занима да ли су пуштени у функцију. Јер захваљујући пре свега Вама и хидрантима Александра Сенића, мислим са његове локације ми смо прошлог пута имали могућност да пунимо ватрогасна возила брзо. Сад ме занимају ови хидранти. Директоре ЈКП-а Ви сте ту. Да ли су хидранти у функцији? Ако јесу, онда оправдавам доделу награда фирми Шиге, ако нису онда оспоравам. Јер није у реду да неко ко је одговоран извођач радова на парку који личи на ругло, a нама се приписује овде господо, значи нама, јер ми смо власт. Анкетни одбор је донео одлуку. Како је донето остало је у фиоци, нико је није проследио даље. Рађена је главна улица. Да ли хидранти имају воду или немају? Изводила је фирма Шиге којој смо дали награду за најуспешнију фирму за Дан општине. Хвала.

**Председник Скупштине општине Рача, Ненад Савковић:** Добро. Ове тачке можемо и после и под тачком разно. Разна питања и све што будете имали. Седници присуствују Слађана Срећковић и Миленовић Горан.

**Председник Скупштине општине Рача,Ненад Савковић:** Материјал сте добили и предложени дневни ред. До почетка седнице у складу са Пословником није било предлога за измену и допуну дневног реда. Сада ћу да Вам прочитам днeвни ред у целини.

ДНЕВНИ РЕД

1. Разматрање предлога Одлуке о усвајању Извештаја о извршењу Одлуке о буџету општине Рача, у периоду јануар-јун 2025. године;
2. Разматрање предлога Одлуке о мерама заштите пољопривредног земљишта на подручју oпштине Рача;
3. Разматрање предлога Одлуке о давању сагласности на Одлуку Надзорног одбора ЈКП „Рача“, Рача, број 219-2, од 14.07.2025. године, о давању сагласности на залагање права потраживања код „Банке Поштанска штедионица“ А.Д., Београд, на основу донете Одлуке о кредитном задужењу број 356-2, од 24.12.2024. године;
4. Разматрање предлога Решења о разрешењу дужности председника и чланова Комисије за спровођење поступка прибављања у јавну својину, отуђења непокретности из јавне својине и давања у закуп ствари у јавној својини општине Рача и прибављања и отуђења грађевинског земљишта у јавној својини општине Рача, због истека мандата;
5. Разматрање предлога Решења о именовању Комисије за спровођење поступка прибављања у јавну својину, отуђења непокретности из јавне својине и давања у закуп ствари у јавној својини општине Рача и прибављања и отуђења грађевинског земљишта у јавној својини општине Рача, на мандатни период од четири године;
6. Разматрање предлога Решења о отуђењу непокретности из јавне својине општине Рача и то кп. бр. 368/3 КО Адровац, у површини од 623 м2, врста земљишта-земљиште у грађевинском подручју;
7. Разматрање предлога Одлуке о покретању поступка отуђења дела непокретности из јавне својине општине Рача, путем јавног надметања-лицитације и то кп. бр. 630/2 КО Рача;
8. Разматрање предлога Одлуке о усвајању Извештаја о раду- степену реализације Годишњег програма пословања Јавног предузећа за управљање и развој инфраструктурних објеката Рача, за 2024. годину, број 252/2025, од 08.07.2025. године;
9. Разно.

**Председник Скупштине општине Рача, Ненад Савковић:** Да ли неко има предлог измене или допуне дневног реда? Уколико не, стављам на гласање дневни ред. Ко је за?

**Председник Скупштине општине Рача, Ненад Савковић:** **Констатујем да је дневни ред усвојен са 17 гласова ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** Прелазимо на рад по дневном реду.

**ТАЧКА 1: Разматрање предлога Одлуке о усвајању Извештаја о извршењу Одлуке о буџету општине Рача, у периоду јануар-јун 2025. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Известилац је Венкица Ивошевић. Изволи Венкице.

**Известилац, Венкица Ивошевић:** Добар дан свима. У складу са чланом 76. став 1. Закона о буџетском систему одрађен је шестомесечни извештај о расходима и издацима и приходима и примањима буџета општине Рача за пeриод 01.01. до 30.06.2025.године. У извештајном периоду укупно остварени приходи и примања су износили 258.938.527 динара. Пренета средства из 2024. године 20.925.037 динара што укупно износи 279.863.564 динара. Укупно остварени расходи и издаци 225.411.935 динара и разлика од 33.526.592 динара представља буџетски суфицит. У пeриоду од 01.01. до 30.06.2025.године укупни остварени приходи и примања су 37,42% на годишњем нивоу, односно 74,85% од планираних прихода за период јануар-јун. Остварени приходи и примања из свих извора у извештајном периоду су за 9.494.131 динар мањи у односу на остварење у истом периоду у 2024. години. Што се тиче расхода и издатака, расходи и издаци у извештајном приоду су реализовани у износу од 225.411.935 динара из свих извора. Из извора 01 односно буџетска средства 212.684.847 динара. По корисницима: Скупштина општине- 6.112.199 динара; Председник општине-2.885.751 динар; Општинско веће- 3.865.975 динара; Општинско јавно правобранилаштво-3.206.224 динара и Општинска управа- 196.614.698 динара. Приликом израде Одлуке о буџету планирају се средства текуће и сталне буџетске резерве. Средства текуће буџетске резерве користе се за непланиране сврхе за које нису извршене апропријaције или за сврхе које се у току године покажу да апропријације нису биле довољне и то највише 4% од укупних прихода и примања. У извештајном периоду на почетку било је планирано 10.500.000,00 динара. На крају извештајног периода 6.800.000,00 динара. Износ од 2.500.000,00 коришћен је за пројекат -Терени за мале спортове за средњу школу и износ од 1.200.000,00 динара коришћен је за основно образовање, односно као трансфер осталим нивоима власти економска класификција 4264, односно материјал. Средства сталне буџетске резерве користе се за отклањање последица ванредних околности највише од 0,5 % од укупних прихода и примања, и у извештајном периоду средства сталне буџетске резерве нису коришћена, тако да су и на почетку и на крају извештајног периода износила 1.000.000,00 динара. Хвала.

**Председник Скупштине општине Рача, Ненад Савковић:** Хвала Венкице. Отварамо расправу. Да ли има пријављених за реч? Бранислав Милутиновић.

**Одборник, Бранислав Милутиновић:** Поштовано председништво, даме и господо одборници. Колико чујем из извештаја буџет је краћи неких пар процената у односу на прошлу годину и обзиром на ону констатацију коју нам је малочас Председник рекао да још има назнака да неке ствари нећемо моћи да реализујемо, мене сад занима само једна ствар овде. Ко је задужен за наплату пореза на територији општине Рача, типа дивљи аутомеханичари и шверц аутомобила и тако то? Мислим, људи се гађају са пар стотина хиљада евра, купују зграде по центру Крагујевца, а мене занима колики је то приход овде. Ко је задужен и колко је то реално да наша пореска администарција у сарадњи са републичком то доведе у ред? Јер имамао доста ствари које се рaде ту на црно, а Председник ће на крају године да кубури са корисницима, што директним што индиректним, да савија прсте јер реално неће моћи да овај исплати као да он то не жели, а у суштини није до њега. Мене то само занима и овај да ли ми можемо нешто по том питању да урадимо? Јер имамо мислим људе који се баве легално, који трпе. Mислим то су примедбе које ја чујем на терену, жале се људи да ми ништа не предузимамо по том питању. Тако да Вас ја молим да Ви приликом састављања буџета узмете у обзир и то и да на нашој територији обухватите све кориснике дивљих, полудивљих и не знам како да их назовем тих радњи и уведете их у платне токове и да плаћају порез као и сви ови остали легални приватници. Хвала.

**Председник Скупштине општине Рача, Ненад Савковић:** Па шта ми можемо да радимо. То је под републичком инспекцијом. Ако има сазнања неко да се бави то треба да се пријави. Ако имаш сазнања пријавиш. То је финансијска полиција. Пореска полиција. Разне полиције ту раде. Наша локална пореска се не бави тиме. Нити има овлашћења да се бави тиме. Све послове ко ради на црно су противзаконити. Тако да ко, било ко, ко има сазнања такве људе треба да пријави пореској инспекцији, пре свега финансијској.

**Одборник, Бранислав Милутиновић:** (са места) Да направимо комисију, од оних који то знају. Знају да ето то неко...( не чује се), комисија која ће да...

**Председник Скупштине општине Рача, Ненад Савковић:** Мислим да нема сврхе конкретно да правимо комисију. Скупштина се не бави тиме. Уколико неко има сазнања да неко ради обавезна је, грађанска дужност и обавеза да то пријави. Посебно као одборник ове наше општине овде. Значи свако ко има сазнања. Ако имаш сазнања пријавиш. Ништа није спорно. Оштећени су сви на тај начин, локална самоуправа, фирме које плаћају свашта нешто. То је сигурно забрањено законом.Уколико има таквих људи сарадњу са инспекцијом републичком имамо одличну. Људи ће доћи ту на терен. Као и што контролишу све ове остале.

**Одборник, Бранислав Милутиновић:** (са места)Нема проблема одборник. Ја сам доводио, што се мене лично тиче ја сам доводио...

**Председник Скупштине општине Рача, Ненад Савковић:** То је грађанска обавеза бре, о чему причамо.

**Одборник, Бранислав Милутиновић:** (са места) У туристичку у Рачи, био је по пс-у што се тога тиче. Ја само кажем оно што се дешава на терену, шта људи виде и шта се дешава. Немој после да буде онај има легалан сервис, а не може те обавезе...

**Председник Скупштине општине Рача, Ненад Савковић:** Па конкретно дај овде. Ми ћемо да проследимо то што знаш. Дај сазнања, реци.

**Одборник, Бранислав Милутиновић:** (са места) Дајте комисију па нека крећу. Нека виде. Нека крену: Сипић, Крчмаре, Вишевац, Сепци, Сараново. Има свуда.

**Председник Скупштине општине Рача, Ненад Савковић:** Ево свуда где си набројао имамо одборнике. Свако ко зна нешто у обавези је да пријави.

**Одборник, Бранислав Милутиновић:** (са места) Нећемо да причамо о копир апаратима и колика је била такса на њих.

**Председник Скупштине општине Рача, Ненад Савковић:** Добро. Да ли има још дискутаната? Уколико нема, стављам на гласање овај предлог. Ко је за? Против? Уздржани?-Нема.

**Председник Скупштине општине Рача, Ненад Савковић:** **Констатујем да је прва тачка дневног реда усвојена са 17 гласова „ЗА“, није било „против“ и није било „уздржаних“.**

**ТАЧКА 2: Разматрање предлога Одлуке о мерама заштите пољопривредног земљишта на подручју oпштине Рача;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта, Савет за буџет и финансије, Савет за урбанизам, стамбено-комуналне делатности и заштиту животне средине и Савет за привреду и пољопривреду разматрали су и усвојили овај предлог. Известилац Драгана Прокић.

**Известилац, Драгана Прокић:** Добар дан. Општинско веће општине Рача је на својој седници одржаној 06.08.2025. године утврдило предлог одлуке који сте добили у материјалу. Правни основ за доношење ове одлуке садржан је у члановима 28. и 29. Закона о пољопривредном земљишту („Сл.гласник РС“, бр. 62/2006, 65/2008, 41/2009, 112/2015, 80/2017 и 95/2018). Спаљивање жетвених остатака после жетве на пољопривредном земљишту регулисано је и другим законима и прописима, пре свега Законом о заштити од пожара и Правилником о посебним мерама заштите од пожара у пољопривреди те је мере од пољске штете потребно ускладити и посебном одлуком Скупштине општине Рача у циљу заштите пољопривредног земљишта. Ако има питања изволите.

**Председник Скупштине општине Рача, Ненад Савковић:** Хвала. Отварам дискусију по овој тачки дневног реда. Да ли неко жели реч? Бранислав Милутиновић. Изволи Бане.

**Одборник, Бранислав Милутиновић:**Поштовано председништво, даме и господо одборници. Одлука је требала да буде донесена и раније, то смо сазнали на комисији. Али сам само хтео да скренем пажњу да смо обухватили добар део заштите пољопривредног земљишта осим једног. Ја бих ту да ако можемо нешто да учинимо, а то је штета коју наносе дивље свиње. Ми знамо да смо сада овде хит као ловно подручје, а имамо тамо неку одлуку да грађани треба да сами ограђују своје парцеле, ил да буду са кучићима, ил да лају и они да плаше диље свиње, па сам хтео да, Председниче ако можете тај буџет за пољопривреду, Председниче хтео сам тај буџет за пољопривреду који планирате, који сте имали договор са овим пољопривредницима . Ја бих само да цитирам Председника Вучића-да се спустимо ми мало и на овај обичан свет, да и њима помогнемо у виду помоћи набавке ових чобаница, ко је заинтересован, значи људи имају мале површине тако да имате и то у виду овај кад правите прерасподелу везану за буџет који је одвојен за пољопривреду. Јер то ће допринети да смањимо штету од дивљачи која евидентно ево већ по друштвеним мрежама се већ види да су масовно Бошњане и ево нисам видео на мрежама да су људи већ купују тамо овај дивље свиње најезда. Тако да мoлим Вас да за следећи пут овај у оквиру ове одлуке која је за сада добра, да се дода и да мали грађани, што би рекао Председник Вучић, могу и они да добију нешто од општине. Хвала.

**Председник Скупштине општине Рача, Ненад Савковић:** Хвала. Да ли неко жели реч? Нема дискутаната. Стављам на гласање овај предлог. Ко је за усвајање овог предлога? Против? Уздржаних? Нема.

**Председник Скупштине општине Рача, Ненад Савковић:** **Предлог усвојен са 17 гласова „ЗА“, није било „против“ и није било „уздржаних“.**

**ТАЧКА 3:** **Разматрање предлога Одлуке о давању сагласности на Одлуку Надзорног одбора ЈКП „Рача“, Рача, број 219-2, од 14.07.2025. године, о давању сагласности на залагање права потраживања код „Банке Поштанска штедионица“ А.Д., Београд, на основу донете Одлуке о кредитном задужењу број 356-2, од 24.12.2024. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Дејан Вељковић- директор јавног комуналног предузећа известилац по овој тачки.

**Известилац, Дејан Вељковић:** Захваљујем Председавајући. Добар дан свима. Одлуку сте добили у материјалу. Надзорни одбор је на својој 30. седници која је одржана 14.07.2025. године, а на основу Статута Јавног комуналног предузећа- члана 36. став 14. и Одлуке о кредитном задужењу донело одлуку о давању сагласности на залагање права потраживања код „Банке Поштанска штедионица“. На основу те поменуте одлуке о кредитном задужењу број: 356-2 од 24.12.2024. године. Сагласност се односи на два уговора- Уговор о одржавању општинских и некатегорисаних путева и улица у 2025. години и уговора о одржавању чистоће на јавним и зеленим површинама за 2025. годину, као и осталих анекса уговора који могу следити у складу са ова два уговора. Хвала.

**Председник Скупштине општине Рача, Ненад Савковић:** Хвала директоре. Отварам дискусију по овој тачки дневног реда. Бранислав Милутиновић.

**Одборник, Бранислав Милутиновић:** Поштовано председништво, даме и господо одборници. Драго ми је да су најзад машине на терену. Ова велика што се тиче врзина ја морам да похвалим да то на местима где су прошли да је то одлично и дајем подршку да се то настави максимално овај у складу са приоритетима како буду надлежне службе доносиле одлуку. А оно што сам хтео сада да тражим, а то је да смо сведоци да тренутно имамо велику најезду амброзије која цвета и има је масовно поред пута, банкине. Ево ја игром случаја возим дијализу. Мислим Мирашевац пут то је оволко. Из тог разлога бих апеловао да, директоре Ви имате онај трактор који може то да ради, апеловао бих код директорке предузећа за управљање и развој инфраструктурних објеката да даје налог, изађу на терен и погледају где је то приоритет, јер амброзија је нешто што је обавеза власника парцела да је уништавају, а ми можемо сад овде ово што је на јавним површинама да директор ангажује овај трактор и да то у неку руку уништи. Хвала.

**Председник Скупштине општине Рача, Ненад Савковић:** Хвала.Да ли жели још неко реч? Нема питања. Стављам на гласање овај предлог. Ко је за? Против? Уздржаних?-Нема.

**Председник Скупштине општине Рача, Ненад Савковић: Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 4: Разматрање предлога Решења о разрешењу дужности председника и чланова Комисије за спровођење поступка прибављања у јавну својину, отуђења непокретности из јавне својине и давања у закуп ствари у јавној својини општине Рача и прибављања и отуђења грађевинског земљишта у јавној својини општине Рача, због истека мандата;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта je разматрала и усвојила овај предлог. Известилац Марија Мирчетић. Изволи укратко, мада добили сте у материјалу.

**Известилац, Марија Мирчетић:** Добар дан. Општинско веће општине Рача на седници одржаној дана 06.08.2025. године утврдило је предлог Решења о разрешењу дужности председника и чланова Комисије за спровођење поступка прибављања у јавну својину, отуђења непокретности из јавне својине и давања у закуп ствари у јавној својини општине Рача и прибављања и отуђења грађевинског земљишта у јавној својини општине Рача, због истека мандата, и то председника комисије Сузану Милошевић, Јелену Стевановић-члана комисије и Јелену Николић-члана комисије. Хвала.

**Председник Скупштине општине Рача, Ненад Савковић:** Хвала. Отварам дискусију по овом питању. Да ли има дискутаната? И зашто Бане неће да узме реч? Нема. Стављам на гласање овај предлог. Ко је за? Против? Уздржаних?-Нема.

**Председник Скупштине општине Рача, Ненад Савковић: Констатујем да је предлог усвојен са 16 гласова „ЗА“, није било „против“ и није било „уздржаних“.**

**Председник Скупштине општине Рача, Ненад Савковић:** Јеси лепо пребројао?

**Заменик Председника Скупштине општине Рача, Срђан Марковић:** Јесам.

**Председник Скупштине општине Рача, Ненад Савковић:** Један, два, три, четири, пет, шест, седам, осам, девет, десет, једанаест, дванаест ...ја мислим да је 17. Преброј поново. Један, два, три, четири, пет, шест, седам, осам, девет, десет, једанаест, дванаест, тринаест, четрнаест, петнаест, шеснаест, седамнаест. Ајде ти сад.

**Заменик Председника Скупштине општине Рача, Срђан Марковић:** Један, два, три, четири... Четрнаест и два шеснаест. Бранко и Горица нису одборници.

**Председник Скупштине општине Рача, Ненад Савковић:** Четрнаест и два шеснаест. Добро. **Пета тачка дневног реда усвојена са 16 гласова „ЗА“, није било „против“ и није било „уздржаних“.**

**ТАЧКА 5: Разматрање предлога Решења о именовању Комисије за спровођење поступка прибављања у јавну својину, отуђења непокретности из јавне својине и давања у закуп ствари у јавној својини општине Рача и прибављања и отуђења грађевинског земљишта у јавној својини општине Рача, на мандатни период од четири године;**

**Председник Скупштине општине Рача, Ненад Савковић:** Такође везана за комисију заспровођење поступка прибављања и отуђења непокретности из јавне својине и давања у закуп и прибављања и отуђења грађевинског земљишта у јавној својини општине Рача, на мандатни период од четири године. Комисија за статутарна питања, организацију и нормативна акта разматрала је и усвојила овај предлог. Известилац Марија Мирчетић такође. Обрађивачи тачака они треба да, зна се где седе у Скупштини. Има правилник. Бројим тамо у одборнике. Дабоме и обрађивачи. Онда то иде много лакше. Изволи.

**Известилац, Марија Мирчетић:** Хвала.Општинско веће општине Рача на седници одржаној 06.08.2025. године утврдило је предлог Решења о именовању председника и чланова Комисије за спровођење поступка прибављања у јавну својину, отуђења непокретности из јавне својине и давања у закуп ствари у јавној својини општине Рача и прибављања и отуђења грађевинског земљишта у јавној својини општине Рача, на мандатни период од четири године, и то председник комисије Марија Мирчетић, члан комисије Јелена Стевановић и члан комисије Далиборка Видаковић. Хвала.

**Председник Скупштине општине Рача, Ненад Савковић:** Хвала. Отварам дискусију по овој тачки дневног реда. Да ли има дискутаната? Нема. Стављам на гласање овај предлог. Ко је за? Против? Уздржаних?-Нема.

**Председник Скупштине општине Рача, Ненад Савковић: Предлог усвојен са 16 гласова „ЗА“, није било „против“ и није било „уздржаних“.**

**ТАЧКА 6: Разматрање предлога Решења о отуђењу непокретности из јавне својине општине Рача и то кп. бр. 368/3 КО Адровац, у површини од 623м2, врста земљишта-земљиште у грађевинском подручју;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта, Савет за буџет и финансије и Савет за урбанизам, стамбено-комуналне делатности и заштиту животне средине разматрали су и усвојили овај предлог. Известилац Марија Мирчетић. Изволи.

**Известилац, Марија Мирчетић:** Хвала. Скупштина општине Рача је дана 23.05.2025. године донела Одлуку о покретању поступка отуђења непокретности из јавне својине општине Рача- кп. бр. 368/3 КО Адровац, у површини од 623м2. Непокретност се отуђује на основу спроведеног поступка прикупљања писмених понуда по огласу за отуђење грађевинског земљишта у јавној својини општине Рача, бр.46-29/2025-I-04 и Записника Комисије за спровођење поступка прибављања у јавну својину, отуђења непокретности из јавне својине и давања у закуп ствари, прибављања и отуђења грађевинског земљишта у јавној својини општине Рача, број 46-34/25-I-04 са предлогом најповољнијег понуђача за купопродајну цену од 580.000,00 динара купцу Ђоковић Рајици из Адровца. Хвала.

**Председник Скупштине општине Рача, Ненад Савковић:** Хвала. Отварамо расправу. Бранислав Милутиновић. Изволи Браниславе.

**Одборник, Бранислав Милутиновић:** Поштовано председништво, даме и господо одборници. Само сам хтео да сугеришем за следећи пут кад извештавате везано за тако продају мислим плаца колико је било понуђача, која је била почетна цена, да то уђе чисто због записника и због транспарентности па и онда то је то. Значи ништа то није нешто што није легално, само да то овај, да ли је био један, више, колика је била почетна цена, завршено у складу са законом и то је то.

**Председник Скупштине општине Рача, Ненад Савковић: Добро.** У принципу смо ми те одлуке и доносили овде. И одређивали цену, мислим цена одређена. Добро. Да ли има још неко да се јавља за реч? Уколико не, стављам на гласање овај предлог. Ко је за? Против? Уздржани?-Нема.

**Председник Скупштине општине Рача, Ненад Савковић: 14 гласова „ЗА“, није било „против“ и није било „уздржаних“.**

**ТАЧКА 7: Разматрање предлога Одлуке о покретању поступка отуђења дела непокретности из јавне својине општине Рача, путем јавног надметања-лицитације и то кп. бр. 630/2 КО Рача;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта, Савет за буџет и финансије и Савет за урбанизам, стамбено-комуналне делатности и заштиту животне средине разматрали су и усвојили овај предлог. Известилац такође Марија Мирчетић.

**Известилац, Марија Мирчетић:** Хвала. Покреће се поступак отуђења непокретности из јавне својине општине Рача, путем јавног надметања односно лицитације и то дела кп. бр. 630/2 КО Рача у јавној својини општине Рача са уделом од 7/36, у површини од 757,17 м2, врста земљишта: градско грађевинско земљиште, култура: земљиште уз зграду и други објекат, по намени земљишта: грађевинско земљиште, намена површине: површина осталих намена пословно-комерцијалне делатности. Почетна цена непокретности је 9084,02 евра, односно 1.064.440,41 динар. Износ депозита за учествовање износи 106.444,041 динар, односно 908,40 евра. Хвала.

**Председник Скупштине општине Рача, Ненад Савковић:** Хвала. Отварамо дискусију по овој тачки дневно реда. Бранислав Милутиновић. Изволи.

**Одборник, Бранислав Милутиновић:** Поштовано председништво, даме и господо одборници. С обзиром да је то парцела од 7 ари у склопу стоваришта мислим да је Галекс доле. Мене занима само овај колико је година била у закупу и колико је плаћан закуп све ове године? То сам тражио на комисији. Обзиром да нам фале паре у буџету, па ме занима какaв је ту прилив. И тражио сам да ми се достави закуп за привремене објекте који се налазе у Трговачкој, мислим да и овде у Карађорђевој. Има их више. Када је била лицитација, на колико су везани и колики су приходи од тих закупаца који користе нешто што је тренутно општинско. Хвала.

**Председник Скупштине општине Рача, Ненад Савковић:** Хвала. Да ли има још дискутаната? Уколико нема. Стављам на гласање овај предлог. Ко је за? Против? Уздржани?-Нема.

**Председник Скупштине општине Рача, Ненад Савковић: Предлог усвојен са 15 гласова „ЗА“, није било „против“ и није било „уздржаних“.**

**ТАЧКА 8: Разматрање предлога Одлуке о усвајању Извештаја о раду- степену реализације Годишњег програма пословања Јавног предузећа за управљање и развој инфраструктурних објеката Рача, за 2024. годину, број 252/2025, од 08.07.2025. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Известилац Горица Танасијевић. Изволи.

**Известилац, Горица Танасијевић:** Добар дан свима. Јавно предузеће је у 2024. години обављало делатности за које је основано, односно обављало послове у области путева, тачније одржавање путева, одржавање јавне расвете, управљање пројектима и тако даље. У свом раду примењује законе, правилнике и остала правна акта која су обавезујућа за ово правно лице. Наша мисија је да све услуге које пружамо обављамо у континуитету дужи низ година на квалитет и задовољство свих наших корисника. У претходној години предузећу су била поверена два пројекта на управљање, и то реконструкција и доградња зграде за основно образовање у Поповићу и Малим Крчмарима. И у тој истој години, дакле 2024. години, један пројекат је завршен односно реконструкција и доградња зграде за основно образовање у Поповићу. Објекат је добио употребну дозволу и почео са радом. У извештајној години је такође остварен нето добитак у износу од 139.000,00 динара. Што се тиче кадровских података и даље су запослена свега два радика преко уговора о раду. Неопходо је и даље издвајати средства и то не само када је реч о редовном одржавању за путеве, већ и за рехабилитацију путева, као и саму реконструкцију путева. Затим потребно је обратити пажњу на реалне проблеме у свим месним заједницама, приступити брзом отклањању тих проблема како би само предузеће могло своју делатност да обавља на најбољи начин и на тај начин да оправда и своје постојање. Поред тога неопходно је размислити о томе да се ангажује бар још једно стручно лице из области саобраћаја и на крају да постоји мало већа аутономија у одлучивању од стране предузећа. Хвала.

**Председник Скупштине општине Рача, Ненад Савковић:** Отварам расправу. Браниславе ту си, да ли има неко питање? Уколико нема, стављам на гласање овај предлог. Ко је за? Против? Уздржани?-Нема.

**Председник Скупштине општине Рача, Ненад Савковић: Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 9: Разно.**

**Председник Скупштине општине Рача, Ненад Савковић:** Ја хоћу да кажем под тачком разно да ко буде од сада долазио на Скупштину само да се овде прочита и напусти неће добити дневницу. То можете да им пренесете овима што су били. Ко сврати само да га видимо и оде неће добити дневницу сигурно ја нећу потписати мислим нека тужи, нека ради шта хоће. Ја потписати то нећу више. Да ли има нешто још под тачком разно пре него што закључим седницу? Уколико нема, затварам 20. седницу Скупштине општине Рача у 11:10. Хвала свим одборницима.

**СКУПШТИНА ОПШТИНЕ РАЧА**

**Записничар:**

**СЕКРЕТАР ПРЕДСЕДНИК**

**СКУПШТИНЕ ОПШТИНЕ РАЧА СКУПШТИНЕ ОПШТИНЕ РАЧА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Марија Стевановић Ненад Савковић**